               EUROPSKA KOMISIJA
            Bruxelles, 1.3.2019.
            COM(2019) 46 final/2
            2019/0020(NLE)
            This document replaces COM(2019) 46 final of 28.1.2019.Change of the sensitivity level, deletion of the marking "LIMITED".
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Odbora za javnu nabavu u pogledu pristupanja Ujedinjene Kraljevine Velike Britanije i Sjeverne Irske Sporazumu o javnoj nabavi u kontekstu njezina povlačenja iz Europske unije

               OBRAZLOŽENJE

               1. Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije u Odboru za javnu nabavu („Odbor GPA” ili „Odbor”) u vezi s predviđenim donošenjem odluke o pristupanju Ujedinjene Kraljevine Velike Britanije i Sjeverne Irske („Ujedinjena Kraljevina”) Sporazumu o javnoj nabavi u kontekstu njezina povlačenja iz Europske unije.

               2. Kontekst prijedloga

               2.1.Sporazum o javnoj nabavi i povlačenje Ujedinjene Kraljevine iz Europske unije

               Sporazum o javnoj nabavi (dalje u tekstu „Sporazum”
                  1
               ) plurilateralni je sporazum u okviru Svjetske trgovinske organizacije (WTO) čiji je cilj uzajamno otvaranje tržišta javne nabave među strankama Sporazuma. Revidirani Sporazum stupio je na snagu 6. travnja 2014.

               Europska unija stranka je Sporazuma jer je njegova tematika obuhvaćena područjem primjene zajedničke trgovinske politike, za što Unija ima isključivu nadležnost. Države članice obuhvaćene su Sporazumom na temelju prava Unije.

               Ujedinjena Kraljevina dostavila je 29. ožujka 2017. Europskom vijeću obavijest o svojoj namjeri povlačenja iz Unije na temelju članka 50. Ugovora o Europskoj uniji. Stoga će Ujedinjena Kraljevina postati treća zemlja te će se od 30. ožujka 2019. na nju prestati primjenjivati pravo Unije, osim ako se u sporazumu o povlačenju između Unije i Ujedinjene Kraljevine utvrdi drugi datum ili Europsko vijeće u dogovoru s Ujedinjenom Kraljevinom jednoglasno utvrdi drugi datum. Unija i Ujedinjena Kraljevina pregovarale su o sporazumu o povlačenju u skladu s člankom 50. Ugovora o Europskoj uniji. Sporazum o povlačenju podržalo je Europsko vijeće 25. studenoga 2018. U dijelu 4. sporazuma o povlačenju predviđeno je prijelazno razdoblje tijekom kojeg će se pravo Unije primjenjivati na Ujedinjenu Kraljevinu i u Ujedinjenoj Kraljevini („prijelazno razdoblje”).

               Unija i Ujedinjena Kraljevina dogovorile su sporazum o povlačenju koji je Europsko vijeće podržalo (članak 50.) 25. studenoga 2018. Međutim, njegova ratifikacija u Ujedinjenoj Kraljevini nije sigurna.

               Od datuma kada se pravo Unije prestane primjenjivati na Ujedinjenu Kraljevinu i u Ujedinjenoj Kraljevini, Sporazum će se automatski prestati primjenjivati na Ujedinjenu Kraljevinu.

               U interesu je Unije osigurati da Ujedinjena Kraljevina i dalje podliježe pravima i obvezama iz Sporazuma od datuma na koji se pravo Unije prestane primjenjivati na Ujedinjenu Kraljevinu i u Ujedinjenoj Kraljevini. Do povlačenja iz Unije Ujedinjena Kraljevina ostaje država članica sa svim pravima i obvezama koji proizlaze iz Ugovora, uključujući poštovanje načela lojalne suradnje. Europsko vijeće u smjernicama od 29. travnja 2017. prepoznalo je potrebu da se, u međunarodnom kontekstu, uzmu u obzir posebnosti Ujedinjene Kraljevine kao države članice koja se povlači, pod uvjetom da ona poštuje svoje obveze i ostane lojalna interesima Unije dokle god je država članica.

               Ujedinjena Kraljevina izrazila je želju da pristupi Sporazumu nakon povlačenja iz Unije.

               U zajedničkom dopisu od 11. listopada 2017., Ujedinjena Kraljevina i Europska unija obavijestile su članice WTO-a o namjeri da „surađuju na cilju Ujedinjene Kraljevine da, nakon što napusti EU, ostane podložna pravima i obvezama kojima je trenutačno podložna u okviru Sporazuma o javnoj nabavi kao država članica EU-a na temelju obveza koje su trenutačno sadržane u rasporedu obveza EU-a”
                  2
               .

               Europska unija poslala je 1. lipnja 2018. glavnom direktoru WTO-a dopis Ujedinjene Kraljevine u kojem je ona iskazala interes za pristupanje Sporazumu i priložila relevantnu popratnu dokumentaciju, uključujući početnu ponudu za pristup tržištu i svoje odgovore na „Popis pitanja”
                  3
               .

               Dana 5. lipnja 2018. strankama Sporazuma poslan je zahtjev Ujedinjene Kraljevine zajedno s njezinom početnom ponudom i odgovorima na Popis pitanja
                  4
               .

               Nakon savjetovanja sa strankama Sporazuma, Ujedinjena Kraljevina potom je 1. listopada 2018. Odboru za javnu nabavu podnijela konačnu ponudu. Konačna ponuda dostavljena je strankama Sporazuma 2. listopada 2018.
                  5
                Sažetak konačne ponude Ujedinjene Kraljevine i Komisijina ocjena te ponude navedeni su u nastavku.

               Odlukom Vijeća Komisiji bi se trebalo omogućiti da u ime Unije odobri pristupanje Ujedinjene Kraljevine Sporazumu, podložno uvjetima utvrđenima u predviđenoj odluci Odbora GPA.

               2.2.Odbor za javnu nabavu

               Odbor za javnu nabavu osnovan je radi upravljanja provedbom Sporazuma. Odbor čine predstavnici svake stranke te članica Svjetske trgovinske organizacije i međuvladinih organizacija sa statusom promatrača.

               Unija, kao i sve druge stranke Sporazuma, članica je Odbora za javnu nabavu, u kojem je predstavlja Komisija. Odbor za javnu nabavu odluke donosi konsenzusom.

               2.3.Predviđena odluka Odbora za javnu nabavu

               Na sastanku Odbora za javnu nabavu od 17. listopada 2018., Europska komisija izrazila je u ime Unije načelnu suglasnost u pogledu pristupanja Ujedinjene Kraljevine Sporazumu.

               Unija je načelnu suglasnost dala pod uvjetom da se uvjeti za pristupanje Ujedinjene Kraljevine Sporazumu ne izmijene na štetu Unije ili da stajalište drugih stranaka Sporazuma ne utječe negativno na interese Unije.

               Nadalje, ta je načelna suglasnost pružena ne dovodeći u pitanje pregovore između Unije i Ujedinjene Kraljevine o sporazumu o povlačenju, koji bi mogao uključivati prijelazno razdoblje tijekom kojeg će se na Ujedinjenu Kraljevinu nastaviti primjenjivati obveze Unije na temelju Sporazuma, a pristupanje Ujedinjene Kraljevine stupilo bi na snagu završetkom prijelaznog razdoblja.

               Na sastanku Odbora za javnu nabavu 28. studenoga 2018. sve su stranke izrazile svoju načelnu suglasnost u pogledu pristupanja Ujedinjene Kraljevine Sporazumu, iako se nisu usuglasile o točnom tekstu odluke koja će se formalno donijeti u kasnijoj fazi.

               Odbor za javnu nabavu treba donijeti odluku o pristupanju Ujedinjene Kraljevine Sporazumu i u njoj navesti uvjete za pristupanje.

               U skladu s člankom XXII.2. revidiranog Sporazuma Svaka članica WTO-a može pristupiti Sporazumu pod uvjetima koji se dogovore između te članice i stranaka, pri čemu se ti uvjeti navode u odluci Odbora. Pristupanje se ostvaruje polaganjem isprave o pristupanju, u kojoj su navedeni dogovoreni uvjeti, glavnom direktoru WTO-a.  Za članicu koja mu pristupa, ovaj Sporazum stupa na snagu tridesetog dana od dana polaganja njezine isprave o pristupanju.
                  6

               2.4. Uvjeti za pristupanje Ujedinjene Kraljevine Sporazumu

               Pristupanje Ujedinjene Kraljevine Sporazumu trebalo bi biti podložno uvjetima koji bi se trebali odražavati u predviđenom aktu Odbora za javnu nabavu.

               Ako se sporazum o povlačenju između Ujedinjene Kraljevine i Unije kojim se predviđa prijelazno razdoblje ne potpiše, Ujedinjenoj Kraljevini trebalo bi dopustiti polaganje njezine isprave o pristupanju pod uvjetom da to učini:

               (a)najranije 30 dana prije datuma na koji Ujedinjena Kraljevina prestaje biti država članica Unije; i

               (b)u roku od šest mjeseci od datuma odluke Odbora za javnu nabavu, osim ako Odbor produlji rok za polaganje isprave o pristupanju.

               Međutim, trebalo bi smatrati da se polaganje isprave o pristupanju Ujedinjene Kraljevine glavnom direktoru WTO-a nije dogodilo u smislu članka XXIV. stavka 2. Sporazuma iz 1994. i članka XXII. stavka 2. revidiranog Sporazuma ako, u roku od 30 dana nakon polaganja, Unija obavijesti Odbor za javnu nabavu da je Ujedinjena Kraljevina i dalje obuhvaćena Sporazumom na temelju prava Unije.

               Ako se sporazum o povlačenju između Ujedinjene Kraljevine i Unije kojim se predviđa prijelazno razdoblje potpiše, Unija bi trebala obavijestiti druge stranke Sporazuma o tome da se tijekom prijelaznog razdoblja za potrebe Sporazuma Ujedinjena Kraljevina smatra državom članicom. Stoga bi Ujedinjena Kraljevina bila obuhvaćena Sporazumom do datuma isteka dogovorenog prijelaznog razdoblja.

               U tom slučaju Ujedinjena Kraljevina trebala bi najkasnije tri mjeseca prije isteka prijelaznog razdoblja podnijeti ažurirane odgovore na Popis pitanja. Odbor za javnu nabavu preispitat će ažurirane odgovore na Popis pitanja i razmotriti primjerenu odluku.

               3.Stajalište koje treba zauzeti u ime Unije

                3.1.Konačna ponuda Ujedinjene Kraljevine

               U konačnoj ponudi Ujedinjene Kraljevine zadržani su uvjeti aktualnog rasporeda obveza Unije na temelju Sporazuma u mjeri u kojoj je to primjenjivo na Ujedinjenu Kraljevinu. Cilj je Ujedinjene Kraljevine osigurati da se tim uvjetima zadrži jednaka razina pristupa tržištu za druge stranke Sporazuma nakon njezina pristupanja Sporazumu. Ako želi zadržati uvjete iz rasporeda Unije, Ujedinjena Kraljevina mora izvršiti tehničke prilagodbe kako bi se uzelo u obzir da se pravo Unije više neće primjenjivati na Ujedinjenu Kraljevinu i u Ujedinjenoj Kraljevini.

               Obveze u pogledu pristupa tržištu (pragovi, obuhvaćena tijela, roba, usluge, građevinske usluge i opće napomene)

               Pragovi

               Pragovi Ujedinjene Kraljevine iz Priloga 1., Priloga 2. i Priloga 3. odgovaraju pragovima koje Unija primjenjuje na robu, usluge i građevinske usluge.

               Tijela

               U Prilogu 1. („tijela središnje državne uprave”) popis tijela Ujedinjene Kraljevine ostaje jednak popisu tijela Ujedinjene Kraljevine u okviru rasporeda Unije, te je stoga područje primjene jednako kao i aktualno područje primjene u okviru rasporeda Unije.

               U slučajevima u kojima su funkcije tijela iz ovog Priloga prenesene na drugo tijelo, koje je i samo javni naručitelj, Ujedinjena Kraljevina, kako bi osigurala da to ne dovodi do gubitka pristupa tržištu, dodatno objašnjava u bilješci 1. da bi se trebalo smatrati da je tijelo sljednik uključeno u Prilog. Nadalje, Ujedinjena Kraljevina je prema potrebi uključila upućivanja na svoje nacionalno zakonodavstvo, a ne na pravo Unije.

               Za potrebe usporedbe, Prilog 1. rasporedu Unije kojim su obuhvaćena tijela središnje državne uprave sadržava četiri kategorije s različitim razinama pristupa nabavi u stavcima od 1. do 4. Ujedinjena Kraljevina u svojoj je konačnoj ponudi Uniji odobrila najveće moguće područje primjene, uključujući sva tijela središnje državne uprave Ujedinjene Kraljevine (stavak 1.).

               Stavak 2. konačne ponude Ujedinjene Kraljevine obuhvaća sve stranke koje nisu navedene u stavku 1.

               Prilog 1. uključuje četiri napomene. U konačnoj ponudi Ujedinjene Kraljevine zadržane su rezerve Unije prema nekim strankama.

               U Prilogu 2. („tijela državne uprave ispod središnje razine”) konačne ponude Ujedinjene Kraljevine osigurava se jednako područje primjene tijela državne uprave ispod središnje razine kao što je trenutačno na snazi u Uniji u okviru Sporazuma.

               Međutim, upućivanja na regije NUTS-a Unije kako su definirana u pravu Unije zamijenjena su teritorijalnim jedinicama Ujedinjene Kraljevine iz napomene 3. Priloga 7. (vidjeti u nastavku pod Općim napomenama).

               U skladu sa stavkom 2. Priloga 2., Ujedinjena Kraljevina i dalje slijedi pristup koji se temelji na definiciji, što je trenutačno slučaj u okviru rasporeda Unije, u pogledu područja primjene „javnopravnih tijela”. Konačnom ponudom Ujedinjene Kraljevine definirana su javnopravna tijela za Englesku, Wales, Škotsku i Sjevernu Irsku upućivanjem na nacionalno zakonodavstvo Ujedinjene Kraljevine, a ne na pravo Unije. U svakom slučaju, Ujedinjena Kraljevina dostavlja okvirni popis javnih naručitelja koji su javnopravna tijela, koji je istovjetan onome za Ujedinjenu Kraljevinu u okviru rasporeda Unije. Stoga je područje primjene Ujedinjene Kraljevine i dalje jednako onome u okviru rasporeda Unije.

               Prilog 2. uključuje četiri napomene. U konačnoj ponudi Ujedinjene Kraljevine zadržane su rezerve koje Europska unija ima prema nekim strankama. U napomeni 2. potrebna je tehnička prilagodba u pogledu rezerve Ujedinjene Kraljevine u odnosu na Japan, Koreju i SAD o malim i srednjim poduzećima (MSP-ovi). Definicija MSP-a bit će utvrđena u nacionalnom zakonodavstvu Ujedinjene Kraljevine, a ne u skladu s odredbama prava Unije. Zakonodavstvo Ujedinjene Kraljevine („Regulation 112 (4) of the Public Contracts Regulations 2015”) izravno upućuje na Preporuku Komisije od 6. svibnja 2003. o definiciji mikro, malih i srednjih poduzeća.

               U rasporedu Ujedinjene Kraljevine zadržane su rezerve Unije prema nekim strankama.

               U Prilogu 3. („ostala tijela”), u konačnoj ponudi Ujedinjene Kraljevine predviđa se područje primjene u pogledu naručitelja koji posluju u sektoru komunalnih usluga, jednako kao u rasporedu Unije.

               Međutim, u tom su Prilogu potrebne manje tehničke prilagodbe. Konačna ponuda Ujedinjene Kraljevine ne sadržava upućivanja na pravo Unije, nego na nacionalno zakonodavstvo Ujedinjene Kraljevine: npr. u pogledu pojmova „javno poduzeće” i „prevladavajući utjecaj”.

               Okvirni popisi tijela i dalje su jednaki onima za Ujedinjenu Kraljevinu u okviru rasporeda Unije. Stoga je područje primjene Ujedinjene Kraljevine i dalje jednako onome u okviru rasporeda Unije.

               Prilog 3. uključuje osam napomena. U konačnoj ponudi Ujedinjene Kraljevine zadržane su rezerve Unije prema nekim strankama.

               Roba

               Prilogom 4. konačne ponude Ujedinjene Kraljevine obuhvaćena je ista roba kao i u okviru aktualnog rasporeda Unije.

               Usluge

               U Prilogu 5., konačna ponuda Ujedinjene Kraljevine obuhvaća usluge koje su trenutačno obuhvaćene rasporedom Unije.

               Građevinske usluge i koncesije za radove

               U Prilogu 6. točki 2. svoje konačne ponude Ujedinjena Kraljevina nudi pružateljima građevinskih usluga iz Unije pristup tržištu svojih ugovora o koncesijama za radove u vrijednosti jednakoj ili većoj od praga od 5 000 000 SDR.

               Ujedinjena Kraljevina usto zadržava rezervu koju je Unija izrazila u bilješci Priloga 6.

               Opće napomene

               Ujedinjena Kraljevina u Prilogu 7. navodi popis domaćih teritorijalnih jedinica za potrebe stavka 1. Priloga 2., napomene 1. u Prilogu 2. i napomene 6. u Prilogu 3. One su iste kao regije NUTS-a Ujedinjene Kraljevine koje su trenutačno definirane Uredbom (EZ) br. 1059/2003
                  7
                .

               3.2.Komisijina procjena ponude Ujedinjene Kraljevine

               U konačnoj ponudi Ujedinjene Kraljevine zadržava se postojeći raspored Unije u mjeri u kojoj je primjenjiv na Ujedinjenu Kraljevinu, uz manje tehničke prilagodbe. Budući da je raspored Unije već vrlo opsežan i uključuje tijela, robu i usluge te osigurava znatnu otvorenost tržišta javne nabave, Ujedinjena Kraljevina će nakon pristupanja Sporazumu zadržati sadašnju visoku razinu otvorenosti svojeg tržišta javne nabave za stranke Sporazuma.

               Kad je riječ o pristupu robe, usluga i gospodarskih subjekata iz Unije tržištu Ujedinjene Kraljevine, konačna ponuda Ujedinjene Kraljevine primjerena je jer Ujedinjena Kraljevina Uniji nudi najveće moguće područje primjene koje se nudi strankama Sporazuma (vidjeti osobito Prilog 1. za javne naručitelje središnje državne uprave i Prilog 6. za koncesije za radove).

               S obzirom na činjenicu da je u konačnoj ponudi Ujedinjene Kraljevine zadržan Unijin raspored obveza u pogledu područja primjene te na činjenicu da je Ujedinjena Kraljevina spremna pružiti Uniji najvišu razinu pristupa tržištu koja se nudi strankama Sporazuma, Unija će postupiti recipročno i, ako je potrebno, prilagoditi svoj raspored kako bi robi, uslugama, dobavljačima i pružateljima usluga iz Ujedinjene Kraljevine omogućila pristup postupcima javne nabave obuhvaćenima rasporedom Unije.

               Posljedične izmjene rasporeda Unije, koje su uvjeti Unije za pristupanje Ujedinjene Kraljevine (kako je utvrđeno u Prilogu ovoj Odluci), prilažu se odluci koju treba donijeti Odbor za javnu nabavu i stoga postaju dio uvjeta za pristupanje Ujedinjene Kraljevine Sporazumu. Posljedične izmjene odrazit će se u rasporedu Unije u Dodatku I. Sporazumu kako slijedi:

               ·Prilog 1. odjeljak 2. (Javni naručitelji država članica EU-a na razini središnje državne uprave) točka 1.:

               Ujedinjena Kraljevina će se dodati na popis stranaka Sporazuma koje imaju pristup postupcima javne nabave svih javnih naručitelja država članica Unije na razini središnje državne uprave.

               ·Prilog 6. odjeljak 2. (Ugovori o koncesijama za radove koje dodjeljuju tijela iz Priloga 1. i Priloga 2.):

               ·Ujedinjena Kraljevina će se dodati na popis stranaka Sporazuma koje imaju pristup ugovorima o koncesijama za radove čija je vrijednost jednaka ili veća od 5 000 000 SDR.

               ·Bilješka uz naslov Dodatak I. Obveze Europske unije:

               Unija će u svojem rasporedu u Dodatku I. razjasniti da se sva upućivanja na javne naručitelje i naručitelje iz Ujedinjene Kraljevine sadržana u rasporedu Unije stavljaju izvan snage.

               Rezerve drugih stranaka

               Ako bilo koja druga stranka Sporazuma predvidi posebna ograničenja ili izuzeća u području primjene u pogledu Ujedinjene Kraljevine, to bi se trebalo odraziti u odluci Odbora za javnu nabavu kao uvjeti te stranke za pristupanje Ujedinjene Kraljevine. Međutim, sva takva posebna ograničenja ili izuzeća od područja primjene određene stranke Sporazuma, specifična za Ujedinjenu Kraljevinu, ne bi utjecala na konačnu ponudu Ujedinjene Kraljevine kako je prethodno navedena niti na zajednički dogovoreno područje primjene među trenutačnim strankama Sporazuma.

               Preporuka

               Očekuje se da će se pristupanjem Ujedinjene Kraljevine Sporazumu zadržati sadašnja razina međunarodnog otvaranja tržišta javne nabave. Ujedinjena Kraljevina će nakon pristupanja Sporazumu i dalje podlijegati pravima i obvezama koje trenutačno ima u okviru Sporazuma kao država članica Unije na temelju obveza trenutačno sadržanih u rasporedu Unije. Komisija preporučuje da se konačna ponuda Ujedinjene Kraljevine prihvati, podložno uvjetima Unije za pristupanje Ujedinjene Kraljevine Sporazumu.

               Stoga se predlaže da se Komisiju ovlasti da u okviru Odbora za javnu nabavu izrazi stajalište Unije u korist pristupanja Ujedinjene Kraljevine podložno sljedećim uvjetima, koji će se odraziti u odluci Odbora za javnu nabavu:

               Ako se ne potpiše sporazum o povlačenju između Ujedinjene Kraljevine i Unije koji predviđa prijelazno razdoblje, Ujedinjenoj Kraljevini bi trebalo odobriti polaganje isprave o pristupanju uz uvjet da to učini:

               (a)najranije 30 dana prije datuma na koji prestaje biti država članica Unije; i

               (b)u roku od šest mjeseci od datuma odluke Odbora za javnu nabavu, osim ako Odbor produlji rok za polaganje isprave o pristupanju.

               Trebalo bi smatrati da se polaganje isprave o pristupanju Ujedinjene Kraljevine nije dogodilo u smislu članka XXIV. stavka 2. Sporazuma iz 1994. i članka XXII. stavka 2. revidiranog Sporazuma ako, u roku od 30 dana nakon polaganja isprave, Europska unija obavijesti Odbor da je Ujedinjena Kraljevina i dalje obuhvaćena Sporazumom na temelju prava Unije.

               Komisiju bi trebalo ovlastiti da u ime Unije pošalje takvu obavijest ako se ispune uvjeti.

               Ako se potpiše sporazum o povlačenju između Ujedinjene Kraljevine i Unije koji predviđa prijelazno razdoblje, Unija bi trebala obavijestiti ostale stranke Sporazuma da za potrebe Sporazuma Ujedinjenu Kraljevinu tijekom prijelaznog razdoblja treba smatrati državom članicom. Ujedinjena Kraljevina bi dakle bila obuhvaćena Sporazumom do datuma isteka dogovorenog prijelaznog razdoblja.

               U tom bi slučaju Ujedinjena Kraljevina trebala podnijeti ažurirane odgovore na Popis pitanja najkasnije tri mjeseca prije isteka prijelaznog razdoblja. Odbor za javnu nabavu preispitat će ažurirane odgovore na Popis pitanja i tada razmotriti primjerenu odluku.

               4.Pravna osnova

               4.1.Postupovna pravna osnova

               4.1.1. Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali im je namjena da „presudno utječu na sadržaj propisa koje donese zakonodavac Unije”
                  8
               .

               4.1.2. Primjena na ovaj predmet

               Odbor za javnu nabavu tijelo je osnovano na temelju sporazuma, odnosno Sporazuma o javnoj nabavi.

               Akt koji Odbor za javnu nabavu treba donijeti akt je koji proizvodi pravne učinke. Predviđeni akt bit će obvezujući prema međunarodnom pravu.

               Predviđenim aktom ne dopunjuje se niti mijenja institucionalni okvir Sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2. Materijalna pravna osnova

               4.2.1. Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima nekoliko ciljeva ili nekoliko elemenata te ako se može utvrditi da je jedan od tih ciljeva ili elemenata glavni, a drugi samo sporedni, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2. Primjena na ovaj predmet

               Glavni cilj i sadržaj predviđenog akta odnose se na zajedničku trgovinsku politiku.

               Stoga je materijalna pravna osnova predložene odluke članak 207. UFEU-a.

               4.3. Zaključak

               Pravna osnova predložene odluke trebao bi biti članak 207. UFEU-a u vezi s člankom 218. stavkom 9. UFEU-a.

               2019/0020 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Odbora za javnu nabavu u pogledu pristupanja Ujedinjene Kraljevine Velike Britanije i Sjeverne Irske Sporazumu o javnoj nabavi u kontekstu njezina povlačenja iz Europske unije

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je stranka Sporazuma o javnoj nabavi („Sporazum”) i njezine države članice obuhvaćene su Sporazumom na temelju prava Unije.

               (2)Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. Ugovori će se na Ujedinjenu Kraljevinu prestati primjenjivati od dana stupanja na snagu sporazuma o povlačenju ili, ako do toga ne dođe, dvije godine od obavijesti, to jest od 30. ožujka 2019., osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje. Sporazum će se automatski prestati primjenjivati na Ujedinjenu Kraljevinu od toga datuma.

               (3)Ujedinjena Kraljevina je 1. lipnja 2018., uz potporu Unije, podnijela zahtjev za pristupanje Sporazumu.

               (4)U skladu s člankom XXII. stavkom 2. revidiranog Sporazuma svaka članica WTO-a može pristupiti Sporazumu pod uvjetima koji se dogovore između te članice i stranaka Sporazuma, pri čemu se ti uvjeti navode u odluci Odbora. Pristupanje se ostvaruje polaganjem isprave o pristupanju, u kojoj su navedeni dogovoreni uvjeti, glavnom direktoru WTO-a. Za članicu koja mu pristupa Sporazum stupa na snagu tridesetog dana od dana polaganja njezine isprave o pristupanju.

               (5)Obveze Ujedinjene Kraljevine u pogledu područja primjene na tržište javne nabave utvrđene su u njezinoj konačnoj ponudi dostavljenoj strankama Sporazuma 2. listopada 2018.

               (6)Konačna ponuda Ujedinjene Kraljevine primjerena je jer se obvezama Ujedinjene Kraljevine u pogledu područja primjene Uniji nudi najveće moguće područje primjene koje Ujedinjena Kraljevina trenutačno ima na temelju rasporeda Unije u okviru Sporazuma o javnoj nabavi, što odgovara području primjene koje Ujedinjena Kraljevina trenutačno ima u okviru rasporeda Unije kao država članica. Unija bi trebala postupiti recipročno i prilagoditi svoj raspored kako bi u okviru Sporazuma pružila odgovarajuću razinu pristupa gospodarskim subjektima iz Ujedinjene Kraljevine. Osim toga, u rasporedu Unije u Dodatku I. revidiranom Sporazumu potrebna su pojašnjenja jer Ujedinjena Kraljevina više neće biti obuhvaćena tim rasporedom u okviru Sporazuma. Ti uvjeti, kako su utvrđeni u Prilogu ovoj Odluci, postaju dio uvjeta za pristupanje Ujedinjene Kraljevine Sporazumu i odrazit će se u odluci o pristupanju Ujedinjene Kraljevine koju treba donijeti Odbor za javnu nabavu.

               (7)Stoga je potrebno utvrditi stajalište koje treba zauzeti u ime Unije u okviru Odbora za javnu nabavu u vezi s pristupanjem Ujedinjene Kraljevine Sporazumu.

               (8)Ako se potpiše sporazum o povlačenju između Ujedinjene Kraljevine i Unije koji predviđa prijelazno razdoblje tijekom kojeg bi se pravo Unije primjenjivalo na Ujedinjenu Kraljevinu i u Ujedinjenoj Kraljevini, Unija bi trebala obavijestiti ostale stranke Sporazuma da, za potrebe Sporazuma, Ujedinjenu Kraljevinu tijekom prijelaznog razdoblja treba smatrati državom članicom. Ujedinjena Kraljevina bi dakle bila obuhvaćena Sporazumom do datuma isteka dogovorenog prijelaznog razdoblja. U tom bi slučaju Ujedinjena Kraljevina trebala podnijeti ažurirane odgovore na Popis pitanja najkasnije tri mjeseca prije isteka prijelaznog razdoblja. Odbor za javnu nabavu preispitat će ažurirane odgovore na Popis pitanja i tada razmotriti primjerenu odluku.

               (9)Iako Ujedinjena Kraljevina neće biti treća zemlja kad Odbor za javnu nabavu odluči o njezinu pristupanju Sporazumu, u interesu je Unije osigurati da za Ujedinjenu Kraljevinu Sporazum stupi na snagu od dana nakon datuma prestanka primjene prava Unije na Ujedinjenu Kraljevinu i u Ujedinjenoj Kraljevini. Do povlačenja iz Unije Ujedinjena Kraljevina ostaje država članica koja uživa sva prava i ima sve obveze koje proizlaze iz Ugovora, uključujući poštovanje načela lojalne suradnje.

               (10)Ako se pravo Unije bude i dalje primjenjivalo na Ujedinjenu Kraljevinu i u Ujedinjenoj Kraljevini, Komisija bi trebala biti ovlaštena obavijestiti Odbor za javnu nabavu, u ime Unije, u roku od 30 dana od polaganja isprave o pristupanju Ujedinjene Kraljevine da će Ujedinjena Kraljevina i dalje biti obuhvaćena Sporazumom na temelju prava Unije,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Odbora za javnu nabavu jest da treba odobriti pristupanje Ujedinjene Kraljevine Sporazumu o javnoj nabavi („Sporazum”), podložno uvjetima navedenima u članku 2. ove Odluke i uvjetima pristupanja navedenima u Prilogu ovoj Odluci, ako stajališta drugih stranaka Sporazuma ne utječu negativno na interese Unije.

               Članak 2.

               Stajalište koje treba zauzeti u ime Unije u skladu s člankom 1. podliježe uvjetu da odluka Odbora za javnu nabavu sadržava odredbe kojima se osigurava sljedeće:

               (1)ako se ne potpiše sporazum o povlačenju između Ujedinjene Kraljevine i Unije koji predviđa prijelazno razdoblje, Ujedinjenoj Kraljevini odobrava se polaganje isprave o pristupanju glavnom direktoru WTO-a uz uvjet da to učini:

               (a)najranije 30 dana prije datuma na koji prestaje biti država članica Unije; i

               (b)u roku od šest mjeseci od datuma odluke Odbora za javnu nabavu, osim ako Odbor produlji rok za polaganje isprave o pristupanju;

               (2)smatra se da se polaganje isprave o pristupanju Ujedinjene Kraljevine nije dogodilo za potrebe članka XXIV. stavka 2. Sporazuma iz 1994. i članka XXII. stavka 2. revidiranog Sporazuma ako u roku od 30 dana nakon polaganja isprave Unija obavijesti Odbor za javnu nabavu da je Ujedinjena Kraljevina i dalje obuhvaćena Sporazumom na temelju prava Unije.

               Članak 3.

               U slučaju da se pravo Unije i dalje primjenjuje na Ujedinjenu Kraljevinu i u Ujedinjenoj Kraljevini, Komisija je ovlaštena obavijestiti Odbor za javnu nabavu, u ime Unije, u roku od 30 dana od polaganja isprave o pristupanju Ujedinjene Kraljevine da je Ujedinjena Kraljevina i dalje obuhvaćena Sporazumom na temelju prava Unije.

               Članak 4.

               Ova Odluka upućena je Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Za potrebe ovog prijedloga, Sporazum iz 1994. i revidirani Sporazum dalje u tekstu zajednički se nazivaju „Sporazum”.

                     (2)

                  https://ec.europa.eu/commission/sites/beta-political/files/letter_from_eu_and_uk_permanent_representatives.pdf

                     (3)

                        Popis pitanja sadržava informacije o usklađenosti administrativnog sustava i pravnog okvira javne nabave Ujedinjene Kraljevine sa zahtjevima Odbora za javnu nabavu.

                     (4)

                        Zahtjev Ujedinjene Kraljevine sadržan je u dokumentu GPA/146; početna ponuda Ujedinjene Kraljevine za pristup tržištu sadržana je u dokumentu GPA/ACC/GBR/1; odgovori Ujedinjene Kraljevine na Popis pitanja sadržani su u dokumentu GPA/ACC/GBR/2

                     (5)

                        Konačna ponuda Ujedinjene Kraljevine za pristup tržištu sadržana je u dokumentu GPA/ACC/GBR/16

                     (6)

                        U Sporazumu iz 1994. relevantni članak je članak XXIV. stavak 2.

                     (7)

                        Uredba (EZ) br. 1059/2003 Europskog parlamenta i Vijeća od 26. svibnja 2003. o uspostavi zajedničke klasifikacije prostornih jedinica za statistiku (NUTS).

                     (8)

                        Presuda Suda od 7. listopada 2014., Njemačka protiv Vijeća, C-399/12, ECLI: EU: C: 2014: 2258, točke od 61. do 64.

    ---documentbreak---

               EUROPSKA KOMISIJA
            Bruxelles, 1.3.2019.
            COM(2019) 46 final/2
            This document replaces COM(2019) 46 final of 28.1.2019.Change of the sensitivity level, deletion of the marking "LIMITED".
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Odbora za javnu nabavu u pogledu pristupanja Ujedinjene Kraljevine Velike Britanije i Sjeverne Irske Sporazumu o javnoj nabavi u kontekstu njezina povlačenja iz Europske unije

               PRILOG

               UVJETI EU-a ZA PRISTUPANJE UJEDINJENE KRALJEVINE SPORAZUMU O JAVNOJ NABAVI

               Nakon stupanja na snagu Sporazuma o javnoj nabavi za Ujedinjenu Kraljevinu zasebno:

               – točka 1. odjeljka 2. (Javni naručitelji država članica EU-a na razini središnje državne uprave) u Prilogu 1. Dodatku I. Obveze Europske unije na temelju revidiranog Sporazuma glasi kako slijedi:

               „1.
                     Za robu, usluge, dobavljače i pružatelje usluga iz Lihtenštajna, Švicarske, Islanda, Norveške, Nizozemske u pogledu Arube i Ujedinjene Kraljevine Velike Britanije i Sjeverne Irske, nabava od strane svih javnih naručitelja država članica EU-a na razini središnje državne uprave. Popis u nastavku je okviran.”;

               – odjeljak 2. u Prilogu 6. Dodatku I. Obveze Europske unije na temelju revidiranog Sporazuma glasi kako slijedi:

               „Ugovori o koncesijama za radove, kada ih dodjeljuju subjekti iz Priloga 1. i Priloga 2., uključeni su u režim nacionalnog tretmana za pružatelje građevinskih usluga iz Islanda, Lihtenštajna, Norveške, Nizozemske u ime Arube, Švicarske, Crne Gore i Ujedinjene Kraljevine Velike Britanije i Sjeverne Irske, pod uvjetom da je njihova vrijednost jednaka ili prelazi 5 000 000 SDR te za pružatelje građevinskih usluga iz Koreje; pod uvjetom da je njihova vrijednost jednaka ili prelazi 15 000 000 SDR.”;

               – bilješka uz naslov Dodatak I. Obveze Europske unije na temelju revidiranog Sporazuma uključuje sljedeću bilješku:

               „Sva upućivanja na javne naručitelje i naručitelje iz Ujedinjene Kraljevine Velike Britanije i Sjeverne Irske koja su trenutačno sadržana u rasporedu obveza EU-a stavljaju se izvan snage.”.


               EUROPSKA KOMISIJA
            Bruxelles, 6.3.2019.
            COM(2019) 96 final
            2019/0047(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Sastanku stranaka Sporazuma o ribarstvu južnog Indijskog oceana i o stavljanju izvan snage Odluke 9767/17

               OBRAZLOŽENJE

               1.Predmet prijedloga

               Ovaj se Prijedlog odnosi na odluku o utvrđivanju stajališta koje u ime Unije treba zauzeti na sastancima stranaka Sporazuma o ribarstvu južnog Indijskog oceana (SIOFA) u razdoblju 2019.–2023. u vezi s predviđenim donošenjem mjera očuvanja i upravljanja.

               2.Kontekst prijedloga

               2.1.Sporazum o ribarstvu južnog Indijskog oceana

               Sporazumom o SIOF-u osnovan je Sastanak stranaka, a cilj mu je osigurati dugoročno očuvanje ribolovnih resursa na području primjene Sporazuma i promicati održiv razvoj u ribarstvu. Sporazum je stupio na snagu 21. lipnja 2012.

               Unija je postala stranka Sporazuma o SIOF-u nakon što ga je ratificirala u skladu s Odlukom Vijeća 2008/780/EZ
                  1
               .

               2.2.Sastanak stranaka SIOFA-e

               Sastanak stranaka SIOFA-e tijelo je osnovano Sporazumom o SIOF-u nadležno za upravljanje ribolovnim resursima i njihovo očuvanje na području primjene Sporazuma. Tijelo donosi mjere očuvanja i upravljanja kako bi se osiguralo optimalno iskorištavanje ribolovnih resursa u njegovoj nadležnosti.

               Kao članica Sastanka stranaka Unija ima pravo sudjelovanja i glasanja. Sastanak stranaka odluke donosi konsenzusom.

               2.3.Odluke koje donosi Sastanak stranaka SIOFA-e

               Sastanak stranaka ovlašten je za donošenje mjera očuvanja i upravljanja za ribarstvo u svojoj nadležnosti, a one su obvezujuće za ugovorne strane.

               U skladu s člankom 8. stavkom 3. Sporazuma o SIOF-u, zajedno sa stavkom 4. pravila 12. Poslovnika SIOFA-e, mjere stupaju na snagu 90 dana nakon datuma na koji je SIOFA o njima obavijestila ugovorne strane.

               3.Stajalište koje treba zauzeti u ime Unije

               Stajalište koje treba zauzeti u ime Unije na godišnjim sastancima regionalnih organizacija za upravljanje ribarstvom (RFMO-i) trenutačno se utvrđuje u skladu s dvostupanjskim pristupom. Odlukom Vijeća utvrđuju se vodeća načela i smjernice za stajalište Unije na višegodišnjoj osnovi, a ono te se zatim izmjenjuje za svaki godišnji sastanak na temelju neslužbenih dokumenata Komisije o kojima raspravlja radna skupina Vijeća.

               Za SIOFA-u taj je pristup uveden Odlukom Vijeća 9767/17 od 30. svibnja 2017., kojom je utvrđeno stajalište Unije u SIOFA-i za razdoblje 2017.–2021. Odluka sadržava opća načela i smjernice, ali u mjeri u kojoj je to moguće uzimaju se u obzir i posebnosti SIOFA-e. Nadalje, u njoj je utvrđen standardni postupak za godišnje utvrđivanje stajališta Unije, na zahtjev država članica.

               Odlukom 9767/17 nije predviđeno preispitivanje stajališta Unije u okviru SIOFA-e prije godišnjeg sastanka 2022. Međutim velika većina odluka Vijeća kojima se utvrđuje stajalište Unije u različitim RFMO-ima u kojima je ona ugovorna strana mora se preispitati prije godišnjih sastanaka tih RFMO-a 2019. Stoga je primjereno, kako bi se promicala usklađenost stajališta Unije u svim RFMO-ima i uskladili rokovi za postupke preispitivanja, preispitati stajalište Unije u SIOFA-i za razdoblje 2019.–2023. i zamijeniti Odluku 9767/17.

               U Odluci 9767/17 obuhvaćena su načela i smjernice nove zajedničke ribarstvene politike (ZRP) kako je utvrđeno u Uredbi (EU) br. 1380/2013 Europskog parlamenta i Vijeća
                  2
                te su u obzir uzeti ciljevi utvrđeni u Komunikaciji Komisije o vanjskoj dimenziji ZRP-a
                  3
               . Osim toga, stajalište Unije usklađeno je s Ugovorom iz Lisabona.

               U trenutačnom preispitivanju uzimaju se u obzir, kad je riječ o utjecaju ribarstva, Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija pod naslovom „Europska strategija za plastiku u kružnom gospodarstvu
                  4
               ”, Zajednička komunikacija Visokog predstavnika Unije za vanjske poslove i sigurnosnu politiku i Komisije pod naslovom „Međunarodno upravljanje oceanima: plan za budućnost naših oceana
                  5
               ” i zaključci Vijeća o toj zajedničkoj komunikaciji
                  6
               .

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               „Akti koji proizvode pravne učinke” obuhvaćaju akte koji proizvode pravne učinke na temelju pravila međunarodnog prava koja se primjenjuju na predmetno tijelo te instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac EU-a”
                  7
               .

               4.1.2.Primjena u predmetnom slučaju

               Sastanak stranaka SIOFA-e tijelo je osnovano na temelju sporazuma, odnosno Sporazuma o SIOF-u.

               Akti koje je Sastanak stranaka pozvan donositi akti su koji proizvode pravne učinke. Previđeni akti bit će obvezujući na temelju međunarodnog prava u skladu s člankom 8. Sporazuma o SIOF-u te mogu presudno utjecati na sadržaj sljedećih akata EU-a:

               ·Uredba Vijeća (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje
                  8
               ;

               ·Uredba Vijeća (EZ) br. 1224/2009 o uspostavi sustava kontrole Unije za osiguranje sukladnosti s pravilima zajedničke ribarstvene politike
                  9
               ; i

               ·Uredba Vijeća (EU) 2017/2403 Europskog parlamenta i Vijeća od 12. prosinca 2017. o održivom upravljanju vanjskim ribarskim flotama
                  10
               .

               Predviđenim aktima ne dopunjuje se i ne mijenja institucijski okvir Sporazuma o SIOF-u.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako taj akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se na ribarstvo. Uredba (EU) br. 1380/2013 pravna je osnova kojom su uređena načela koja se trebaju odražavati u tom stajalištu.

               Stoga je materijalna pravna osnova predložene odluke članak 43. stavak 2. UFEU-a. Odluka će zamijeniti Odluku 9767/17.

               4.3.Zaključak

               Pravna osnova predložene odluke trebao bi biti članak 43. stavak 2. UFEU-a u vezi s člankom 218. stavkom 9. UFEU-a.

               2019/0047 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Sastanku stranaka Sporazuma o ribarstvu južnog Indijskog oceana i o stavljanju izvan snage Odluke 9767/17

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Odlukom Vijeća 2008/780/EZ od 29. rujna 2008.
                  11
                Unija je sklopila Sporazum o ribarstvu južnog Indijskog oceana (Sporazum o SIOF-u), kojim je osnovan Sastanak stranaka SIOFA-e.

               (2)Sastanak stranaka SIOFA-e nadležan je za upravljanje ribolovnim resursima i njihovo očuvanje na području primjene Sporazuma o SIOF-u. Takve mjere mogu postati obvezujuće za Uniju.

               (3)Uredbom (EU) br. 1380/2013 Europskog parlamenta i Vijeća
                  12
                predviđeno je da Unija osigura da su aktivnosti u ribarstvu i akvakulturi dugoročno ekološki održive i da se njima upravlja na način koji je u skladu s ciljevima postizanja gospodarskih i društvenih koristi i koristi za zapošljavanje te doprinos dostupnosti opskrbe hranom. Osim toga predviđeno je da Unija primjenjuje predostrožni pristup upravljanju ribarstvom i nastoji osigurati da iskorištavanje živih morskih bioloških resursa obnavlja i održava populacije izlovljavanih vrsta iznad razina koje mogu osigurati najviši održivi prinos. Nadalje, predviđeno je da Unija poduzima mjere upravljanja i očuvanja na temelju najboljih dostupnih znanstvenih savjeta, da podržava razvoj znanstvenog znanja i savjetovanja te da postupno napusti prakse odbacivanja ulova i promiče ribolovne metode koje pridonose selektivnijem ribolovu, najvećem mogućem izbjegavanju i smanjenju neželjenog ulova te ribolovu s manjim utjecajem na morski ekosustav i ribolovne resurse. Uz to, u Uredbi (EU) br. 1380/2013 izričito je predviđeno da Unija te ciljeve i načela treba primjenjivati u svojoj vanjskoj politici u području ribarstva.

               (4)Kako je navedeno u Zajedničkoj komunikaciji Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana
                  13
               ” i u zaključcima Vijeća o toj zajedničkoj komunikaciji
                  14
               , promicanje mjera za potporu i povećanje učinkovitosti regionalnih organizacija za upravljanje ribarstvom (RFMO-i) i, ako je relevantno, poboljšanje njihova upravljanja ključno je za djelovanje Unije u tim forumima.

               (5)U Komunikaciji Komisije Europskom parlamentu, Vijeću, Europskom gospodarskom i socijalnom odboru i Odboru regija pod naslovom „Europska strategija za plastiku u kružnom gospodarstvu
                  15
               ” navedene su konkretne mjere za smanjenje količine plastike i onečišćenja mora, kao i gubitka ili ostavljanja ribolovnog alata u moru.

               (6)Primjereno je utvrditi stajalište koje u ime Unije treba zauzeti na Sastanku stranaka SIOFA-e za razdoblje 2019.–2023. jer će mjere očuvanja i provedbe koje se donesu na godišnjem Sastanku stranaka biti obvezujuće za Uniju te mogu presudno utjecati na sadržaj zakonodavstva Unije, odnosno Uredbe Vijeća (EZ) br. 1005/2008
                  16
               ; Uredbe Vijeća (EZ) br. 1224/2009
                  17
               ; i Uredbe (EU) 2017/2403 Europskog parlamenta i Vijeća
                  18
               .

               (7)Odlukom Vijeća 9767/17
                  19
                nije predviđeno preispitivanje stajališta Unije u okviru Sastanka stranaka prije godišnjeg sastanka 2022. Međutim velika većina odluka Vijeća kojima se utvrđuje stajalište Unije u različitim RFMO-ima u kojima je ona ugovorna strana mora se preispitati prije godišnjih sastanaka tih RFMO-a 2019. Stoga je primjereno, kako bi se promicala bolja usklađenost stajališta Unije u svim RFMO-ima i pojednostavnio postupak preispitivanja, preispitati Odluku Vijeća 9767/17, staviti je izvan snage i zamijeniti je novom odlukom za razdoblje 2019.–2023.;

               (8)Budući da se priroda ribolovnih resursa na području primjene Sporazuma o SIOF-u mijenja i da je stoga potrebno u stajalištu Unije uzeti u obzir nove događaje, uključujući nove znanstvene i druge relevantne podatke koji su predstavljeni prije ili tijekom sastanaka Sastanka stranaka SIOFA-e, trebalo bi u skladu s načelom lojalne suradnje među institucijama Unije, sadržanom u članku 13. stavku 2. Ugovora o Europskoj uniji (UEU), utvrditi postupke za godišnje usklađivanje stajališta Unije za razdoblje 2019.–2023.,

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti na sastancima Sastanka stranaka Sporazuma o ribarstvu južnog Indijskog oceana (SIOFA) utvrđeno je u Prilogu I.

               Članak 2.

               Godišnje usklađivanje stajališta koje Unija treba zauzeti na sastancima Sastanka stranaka SIOFA-e provodi se u skladu s Prilogom II.

               Članak 3.

               Stajalište Unije utvrđeno u Prilogu I. Vijeće ocjenjuje i, ako je potrebno, revidira na prijedlog Komisije najkasnije do godišnjeg sastanka Sastanka stranaka SIOFA-e 2024.

               Članak 4.

               Odluka 9767/17 od 30. svibnja 2017. stavlja se izvan snage.

               Članak 5.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća 2008/780/EZ od 29. rujna 2008. o sklapanju, u ime Europske zajednice, Sporazuma o ribarstvu za južni Indijski ocean (SL L 268, 9.10.2008., str. 27.).

                     (2)

                        Uredba (EU) br. 1380/2013 Europskog parlamenta i Vijeća o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (3)

                        COM(2011) 424, 13.7.2011.

                     (4)

                        COM(2018) 28 final, 16.1.2018.

                     (5)

                        JOIN(2016) 49 final, 10.11.2016.

                     (6)

                        7348/1/17 REV 1, 24.3.2017.

                     (7)

                        Presuda Suda od 7. listopada 2014., Njemačka / Vijeće, C-399/12, ECLI:EU:C:2014:2258, točke od 61. do 64.

                     (8)

                        SL L 286, 29.10.2008., str. 1.

                     (9)

                        SL L 343, 22.12.2009., str. 1.

                     (10)

                        SL L 347, 28.12.2017., str. 81.

                     (11)

                        SL L 268, 9.10.2008., str. 27.

                     (12)

                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (13)

                        JOIN(2016) 49 final od 10.11.2016.

                     (14)

                        7348/1/17 REV 1 od 24.3.2017.

                     (15)

                        COM(2018) 28 final, 16.1.2018.

                     (16)

                        Uredba Vijeća (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (SL L 286, 29.10.2008., str. 1.).

                     (17)

                        Uredba Vijeća (EZ) br. 1224/2009 od 20. studenoga 2009. o uspostavi sustava kontrole Unije za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).

                     (18)

                        Uredba (EU) 2017/2403 Europskog parlamenta i Vijeća od 12. prosinca 2017. o održivom upravljanju vanjskim ribarskim flotama i stavljanju izvan snage Uredbe Vijeća (EZ) br. 1006/2008 (SL L 347, 28.12.2017., str. 81.).

                     (19)

                        Odluka Vijeća od 30. svibnja 2017. o utvrđivanju stajališta koje u ime Europske unije treba zauzeti na Sastanku stranaka Sporazuma o ribarstvu južnog Indijskog oceana (SIOFA) i o stavljanju izvan snage Odluke Vijeća od 25. listopada 2012. o utvrđivanju stajališta Unije koje treba zauzeti u okviru Sporazuma o ribarstvu južnog Indijskog oceana (SIOFA).

    ---documentbreak---

               EUROPSKA KOMISIJA
            Bruxelles, 6.3.2019.
            COM(2019) 96 final
            PRILOZI

            Prijedlogu odluke Vijeća
            o stajalištu koje u ime Europske unije treba zauzeti u Sastanku stranaka Sporazuma o ribarstvu južnog Indijskog oceana i o stavljanju izvan snage Odluke 9767/17

               PRILOG I.

               Stajalište koje u ime Unije treba zauzeti u Sastanku stranaka Sporazuma o ribarstvu južnog Indijskog oceana (SIOFA)

               1.NAČELA

               Unija u okviru SIOFA-e:

               a) djeluje u skladu s ciljevima i načelima Unije utvrđenima u okviru zajedničke ribarstvene politike (ZRP), posebno primjenom predostrožnog pristupa i s pomoću ciljeva povezanih s najvećim održivim prinosom kako je utvrđeno člankom 2. stavkom 2. Uredbe (EU) br. 1380/2013, kako bi se promicala primjena pristupa upravljanju ribarstvom temeljenog na ekosustavu, kako bi se u najvećoj mogućoj mjeri izbjegao i smanjio neželjeni ulov i postupno napustila praksa odbacivanja ulova te kako bi se utjecaj ribolovnih aktivnosti na morske ekosustave i njihova staništa smanjio na najmanju moguću razinu, te promicanjem gospodarski održivog i konkurentnog ribolova Unije kako bi se osigurao primjeren životni standard za osobe koje ovise o ribolovnim aktivnostima te uzeli u obzir interesi potrošača;

               b) radi na primjerenom uključivanju dionika u pripremnu fazu izrade mjera SIOFA-e i osigurava da su mjere donesene u SIOFA-i u skladu sa Sporazumom o SIOF-u;

               c) osigurava da su mjere donesene u okviru SIOFA-e usklađene s međunarodnim pravom, a posebno s odredbama Konvencije UN-a o pravu mora iz 1982., Sporazuma UN-a iz 1995. u pogledu očuvanja i upravljanja pograničnim ribljim stokovima i vrlo migratornim ribljim stokovima te Sporazuma o promicanju usklađivanja ribarskih plovila na otvorenom moru s međunarodnim mjerama očuvanja i upravljanja iz 1993.; te s odredbama Sporazuma Organizacije za hranu i poljoprivredu o mjerama države luke iz 2009.;

               d) promiče stajališta koja su u skladu s najboljim praksama regionalnih organizacija za upravljanje ribarstvom (RFMO-i) na istom području;

               e) nastoji ostvariti usklađenost i sinergiju s politikom koju Unija provodi kao dio svojih bilateralnih odnosa u području ribarstva s trećim zemljama i osigurava usklađenost s njezinim drugim politikama, posebno u području vanjskih odnosa, zapošljavanja, okoliša, trgovine, razvoja, istraživanja i inovacija;

               f)osigurava poštovanje međunarodnih obveza Unije;

               g) postupa u skladu sa zaključcima Vijeća od 19. ožujka 2012. o Komunikaciji Komisije o vanjskoj dimenziji zajedničke ribarstvene politike
                  1
               ;

               h) nastoji stvoriti jednake uvjete za flotu Unije na području primjene Sporazuma o SIOF-u na temelju istih načela i standarda koji se primjenjuju na temelju zakonodavstva Unije te promicati ujednačenu provedbu tih načela i standarda;

               i) postupa u skladu sa Zajedničkom komunikacijom Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana”
                  2
                i zaključcima Vijeća o toj zajedničkoj komunikaciji
                  3
                te promiče mjere za potporu i povećanje učinkovitosti SIOFA-e i, ako je relevantno, poboljšava njezino upravljanje i rad (osobito u pogledu znanosti, sukladnosti, transparentnosti i donošenja odluka) kao doprinos održivom upravljanju oceanima u svim njegovim dimenzijama;

               j) promiče koordinaciju između RFMO-a i regionalnih konvencija o moru te, prema potrebi, suradnju sa svjetskim organizacijama u okviru njihovih ovlaštenja;

               k)promiče mehanizme suradnje među RFMO-ima koji nisu zaduženi za tunu slične takozvanom postupku iz Kobea za RFMO-e za tunu.

               2.SMJERNICE

               Unija nastoji, prema potrebi, podupirati donošenje sljedećih mjera od strane SIOFA-e:

               a) mjere očuvanja i upravljanja ribolovnim resursima na području primjene Sporazuma na temelju najboljih dostupnih znanstvenih savjeta, uključujući ukupni dopušteni ulov (TAC) i kvote, te propise o ribolovnom naporu ili ribolovnom kapacitetu za žive morske biološke resurse koji su u nadležnosti SIOFA-e, kojima bi se najkasnije do 2020. ostvarila ili održala stopa iskorištenosti koja može osigurati najviši održivi prinos. Prema potrebi, razmotrit će se posebne mjere za stokove izložene prelovu kako bi ribolovni pritisak ostao u skladu s dostupnim ribolovnim mogućnostima;

               b) mjere za sprečavanje nezakonitih, neprijavljenih i nereguliranih ribolovnih aktivnosti, odvraćanje od njih i njihovo zaustavljanje na području primjene Sporazuma o SIOF-u, uključujući popis plovila koja obavljaju takav ribolov;

               c) mjere praćenja, kontrole i nadzora na području primjene Sporazuma o SIOF-u kako bi se osigurala učinkovitost kontrole i sukladnost s mjerama donesenima u okviru SIOFA-e;

               d) mjere za smanjenje negativnih posljedica ribolovnih aktivnosti na morsku bioraznolikost i morske ekosustave i njihova staništa, uključujući mjere za smanjenje onečišćenja mora i sprečavanje bacanja plastike u more te smanjenje utjecaja plastike koja se nalazi na moru na morsku bioraznolikost i ekosustave, zaštitne mjere za osjetljive morske ekosustave na području primjene Sporazuma o SIOF-u u skladu sa Sporazumom o SIOF-u i Međunarodnim smjernicama FAO-a za upravljanje dubokomorskim ribolovom na otvorenom moru te mjere za najveće moguće izbjegavanje i smanjivanje neželjenog ulova, osobito osjetljivih morskih vrsta, te za postupno napuštanje prakse odbacivanja ulova;

               e)mjere za smanjenje posljedica ostavljenog, izgubljenog ili na drugi način odbačenog ribolovnog alata u oceanu i olakšavanje pronalaženja i uklanjanja takvog alata;

               f) mjere kojima je cilj zabrana ribolova koji se obavlja samo radi izlova peraja morskog psa i kojima se zahtijeva da se svi morski psi iskrcaju sa svim perajama prirodno povezanima s trupom;

               g)prema potrebi, zajednički pristup s drugim RFMO-ima, osobito s onima koji su uključeni u upravljanje ribarstvom na istom području;

               h) preporuke, prema potrebi i u mjeri u kojoj je to dopušteno u skladu s relevantnim osnivačkim dokumentima, kojima se potiče provedba Konvencije o radu u ribolovu Međunarodne organizacije rada (ILO);

               i) dodatne tehničke mjere koje se temelje na savjetima pomoćnih tijela i radnih skupina SIOFA-e.

               PRILOG II.

               Godišnje usklađivanje stajališta Unije koje treba zauzeti

               na sastancima Sastanka stranaka Sporazuma o ribarstvu južnog Indijskog oceana

               Prije svakog sastanka Sastanka stranaka, kada se to tijelo pozove na donošenje odluka koje proizvode pravne učinke za Uniju, poduzimaju se potrebni koraci kako bi se u stajalištu koje u ime Unije treba iznijeti uzele u obzir najnovije znanstvene i druge relevantne informacije dostavljene Komisiji, u skladu s načelima i smjernicama utvrđenima u Prilogu I.

               U tu svrhu i na temelju tih podataka Komisija Vijeću ili njegovim pripremnim tijelima pravovremeno prije svakog sastanka Sastanka stranaka SIOFA-e dostavlja pisani dokument u kojem se utvrđuju pojedinosti predloženog usklađivanja stajališta Unije za raspravu i prihvaćanje pojedinosti stajališta koje treba iznijeti u ime Unije.

               Ako na sastanku Sastanka stranaka ili na licu mjesta nije moguće postići dogovor kako bi se u stajalištu Unije uzeli u obzir novi elementi, pitanje se upućuje Vijeću ili njegovim pripremnim tijelima.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final od 10.11.2016.

                     (3)

                        7348/1/17 REV 1 od 24.3.2017.


               EUROPSKA KOMISIJA
            Bruxelles, 14.5.2019.
            COM(2019) 229 final
            2019/0110(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Međunarodnom partnerstvu za suradnju u području energetske učinkovitosti (IPEEC) u vezi s produljenjem Mandata IPEEC-a od 24. svibnja do 31. prosinca 2019.

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje u ime Unije treba zauzeti u Odboru za politiku Međunarodnog partnerstva za suradnju u području energetske učinkovitosti (IPEEC) u vezi s predviđenom odlukom o produljenju postojećeg Mandata Međunarodnog partnerstva za suradnju u području energetske učinkovitosti od 24. svibnja do 31. prosinca 2019.

               2.Kontekst prijedloga

               2.1.Međunarodno partnerstvo za suradnju u području energetske učinkovitosti

               Na inicijativu Europske komisije, u lipnju 2008. članice skupine G8, Kina, Indija, Južna Koreja i Komisija odlučile su osnovati Međunarodno partnerstvo za suradnju u području energetske učinkovitosti (IPEEC), kojim se trebaju olakšati ona djelovanja koja doprinose visokoj energetskoj učinkovitosti. IPEEC služi kao forum za raspravu, savjetovanje i razmjenu informacija. Posljednjih je godina bio važan za opću koordinaciju i podupiranje suradnje u okviru programa za energetsku učinkovitost skupine G20. IPEEC je otvoren drugim zemljama i međuvladinim organizacijama.

               Dvanaest država, uključujući četiri države članice Europske unije, u Rimu je 24. svibnja 2009. potpisalo Mandat Međunarodnog partnerstva za suradnju u području energetske učinkovitosti („Mandat”) na razdoblje od 10 godina (do 24. svibnja 2019.).

               Točkom 4.2. Mandata IPEEC je otvoren međuvladinim organizacijama, a članstvo uvjetovano potpisivanjem Mandata. Slijedom toga, Unija je potpisala i sklopila Mandat u skladu s Odlukom Vijeća 2009/954/EZ
                  1
               .

               Mandatom se opisuju IPEEC-ove aktivnosti suradnje, utvrđuje njegova organizacija i definiraju kriteriji za potencijalne nove članove, a usto sadržava opće odredbe u pogledu, među ostalim, financiranja Partnerstva i prava intelektualnog vlasništva.

               I Unija i njezine države članice nadležne su za područja obuhvaćena Mandatom. Stoga je stajališta potrebno uskladiti uzimajući u obzir te nadležnosti, posebice u područjima okoliša i energije.

               IPEEC vodi Tajništvo i ono organizira sastanke Odbora za politiku i Izvršnog odbora. Tajništvo usto pruža potporu postojećim radnim skupinama te održava komunikaciju među članovima IPEEC-a i sa širom zajednicom u području energetske politike.

               U skladu s točkom 7.1. Mandata, Mandat vrijedi 10 godina, odnosno do 24. svibnja 2019., osim ako ga članovi ne produlje ili ne okončaju.

               Domaćin tajništvu je

                  Međunarodna agencija za energiju

                (IEA) u Parizu u Francuskoj. Dvanaest država, uključujući četiri države članice Unije, u Rimu je 24. svibnja i 22. lipnja 2009. potpisalo Memorandum o osnivanju Tajništva IPEEC-a pri Međunarodnoj agenciji za energiju (IEA) („Memorandum”). IEA je Memorandum potpisala 18. lipnja 2009., a Unija ga je potpisala i sklopila u skladu s Odlukom Vijeća 2009/954/EZ
                  2
               .

               U Memorandumu su opisana opća načela organizacije Tajništva, a sadržava i odredbe koje se odnose na osoblje Tajništva i zapošljavanje te na pitanja povezana s financiranjem i proračunskim postupcima. Europska unija pokriva dio administrativnih troškova IPEEC-a.

               U skladu s točkom 17. Memoranduma „IEA ili Izvršni odbor [IPEEC-a] mogu u bilo kojem trenutku obustaviti ovaj Memorandum. U tom slučaju oni bi trebali pokušati jedno drugome poslati pismenu obavijest najmanje dvanaest mjeseci unaprijed.” Iz te se točke zaključuje da je Memorandum sklopljen na neodređeno vrijeme.

               2.2.Odbor za politiku IPEEC-a

               Odbor za politiku (kojim trenutačno predsjeda Europska komisija) upravlja cjelokupnim okvirom i političkim inicijativama IPEEC-a te ocjenjuje napredak rada IPEEC-a na općim strateškim prioritetima. Odbor za politiku sastoji se od po jednog predstavnika visoke razine svakog člana.

               Osim Odbora za politiku postoji i Izvršni odbor (kojim trenutačno predsjeda Kanada), koji se sastoji od po jednog predstavnika srednje razine svakog člana, a donosi prijedloge zemalja članica te razmatra zahtjeve za članstvo. Izvršni odbor usto razrađuje prijedloge za radne skupine, prati napredak radnih skupina, odobrava godišnji program rada i proračun te daje smjernice Tajništvu IPEEC-a.

               U skladu s točkom 3.4. Mandata Odbor za politiku i Izvršni odbor trebali bi donositi odluke na temelju konsenzusa, ako nije drukčije određeno.

               Stajalište je Tajništva IPEEC-a da Odbor za politiku kao plenarno tijelo koje čine predstavnici visoke razine svih članova IPEEC-a ima ovlasti proširiti Mandat IPEEC-a.

               2.3.Predviđeni akt Odbora za politiku

               Članovi IPEEC-a su na 16. sastanku Odbora za politiku 21. veljače 2019. donijeli odluku o produljenju Mandata IPEEC-a do 31. prosinca 2019. ne dovodeći u pitanje stajalište Unije koje tek treba izraziti u skladu s postupkom iz članka 218. stavka 9. UFEU-a.

               Tajništvo IPEEC-a predložilo je kratkoročno produljenje Mandata IPEEC-a kako bi se izbjegao nagli prestanak aktivnosti IPEEC-a 24. svibnja 2019., kada istječe rok od 10 godina predviđen Mandatom.

               Njemačko predsjedništvo skupine G20 predložilo je 2017. da se razmotri uspostava Centra (HUB) za energetsku učinkovitost („Centar”) kako bi se „ojačala međunarodna suradnja u području energetske učinkovitosti, izbjeglo udvostručavanje radnih tokova među međunarodnim organizacijama koje rade na energetskoj učinkovitosti te stvorile prilike za učinkovitije korištenje resursa uz veći učinak suradnje”. Nakon intenzivnih pregovora podnesen je prijedlog za osnivanje takvog Centra pri Međunarodnoj agenciji za energiju, čime bi se ostvarile sinergije između IPEEC-a i Međunarodne agencije za energiju te osigurao nastavak rada IPEEC-a i nakon isteka Mandata 24. svibnja 2019.

               Upravni odbor Međunarodne agencije za energiju na početno je razdoblje od pet godina 20. veljače 2019. odobrio osnivanje Centra za energetsku učinkovitost kao posebnu aktivnost u skladu s člankom 65. Sporazuma o međunarodnom energetskom programu. Ako članovi IPEEC-a odluče produljiti Mandat IPEEC-a, Upravni odbor IEA-e složio se i s tim da IEA nastavi biti domaćin Tajništvu IPEEC-a do 31. prosinca 2019. pod uvjetom da se prije 23. svibnja 2019. prime sredstva i preuzmu obveze potrebne za pokrivanje troškova razdoblja produljenja.

               U tom bi kontekstu produljenje Mandata IPEEC-a omogućilo dodatno vrijeme za raspravu i odlučivanje o transformaciji IPEEC-a u Centar za energetsku učinkovitost.

               U operativnom smislu, produljenjem do 31. prosinca 2019. uzimaju se u obzir nastavak programa rada IPEEC-a i pružanje osnovnih usluga članovima IPEEC-a. To uključuje, na primjer, rad na području energetske učinkovitosti u okviru skupine G20, koji će ove godine uključivati događanja predviđena nakon završetka tekućeg Mandata IPEEC-a 24. svibnja. Razmatra se i dostupnost sredstava za aktivnosti tijekom produljenja jer Tajništvo IPEEC-a trenutačno prima doprinose za cijelu kalendarsku godinu 2019.

               Isplata će biti izvršena za 2019., sredstva će se koristiti za rad Tajništva IPEEC-a do kraja 2019., a ako ih preostane, njima će se poduprijeti nastavak aktivnosti u okviru nasljednika IPEEC-a. Ako do kraja 2019. izostane međunarodna suradnja o IPEEC-u ili njegovu nasljedniku, uobičajeno je da se sredstva vrate u skladu s procedurama IEA-e.

               Predviđena odluka postat će obvezujuća za stranke u skladu s točkom 7.1. Sporazuma.

               3.Stajalište koje treba zauzeti u ime Unije

               S obzirom na razloge iznesene u prethodnom odjeljku, članovi IPEEC-a su na 16. sastanku Odbora za politiku 21. veljače odlučili o sljedećem, ne dovodeći u pitanje i podložno stajalištu Unije koje tek treba izraziti u skladu s postupkom iz članka 218. stavka 9. UFEU-a:

               ·odobrava se produljenje Mandata Međunarodnog partnerstva za suradnju u području energetske učinkovitosti od 24. svibnja do 31. prosinca 2019.,

               ·pozdravlja se odluka Upravnog odbora IEA-e da IEA do 31. prosinca 2019. nastavi biti domaćin Tajništvu IPEEC-a na temelju Memoranduma,

               ·zadužuje se Tajništvo IPEEC-a da osigura administrativni kontinuitet IPEEC-a u razdoblju produljenja, uključujući rad s IEA-om na produljenju ugovora o radu osoblja i reviziji programa rada i proračuna za 2019. kako bi ih se podnijelo na odobrenje na sljedećem sastanku Izvršnog odbora 28. i 29. ožujka 2019.,

               ·pozivaju se članovi da poduzmu sve što je u njihovoj moći kako bi uplatili dobrovoljni prilog za 2019. te najkasnije do 22. svibnja 2019. poslali pisma o svojim dobrovoljnim prilozima. Namjera slanja takvih dobrovoljnih priloga trebala bi biti priopćena Tajništvu do sastanka Izvršnog odbora 28. i 29. ožujka,

               ·pozdravlja se odluka Upravnog odbora IEA-e da IEA bude domaćin Tajništvu Centra za energetsku učinkovitost te se prima na znanje povezana obavijest poslana članovima Odbora za politiku,

               ·potvrđuje se da Centar za energetsku učinkovitost neće biti ni novi subjekt ni nova institucija, nego će služiti tome da se rad IPEEC-a pretoči u novo i bolje sredstvo za globalnu suradnju u području energetske učinkovitosti, te se stoga Tajništvo IPEEC-a zadužuje da surađuje s IEA-om i zainteresiranim članovima na osnivanju i operativnosti Centra,

               ·traži se od predsjednika i potpredsjednikâ Odbora za politiku te od ostalih zainteresiranih zemalja da surađuju s tajništvima IPEEC-a i IEA-e radi dovršenja postupka osnivanja Centra za energetsku učinkovitost tijekom godine, i

               ·podržava se nastavak neometane administrativne transformacije IPEEC-a u Centar, posebno u vezi s prijenosom radnih skupina, sredstava i osoblja Tajništva IPEEC-a.

               Predlaže se da se Unija slaži s tom odlukom.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava koja se primjenjuju na predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  3
               .

               4.1.2.Primjena u predmetnom slučaju

               IPEEC je tijelo osnovano sporazumom, odnosno Mandatom Međunarodnog partnerstva za suradnju u području energetske učinkovitosti („Mandat”).

               Akt koji IPEEC treba donijeti akt je koji proizvodi pravne učinke. Predviđeni akt bit će obvezujući prema međunarodnom pravu u skladu s točkom 7.1. Mandata jer se njime produljuju obveze koje su članovi IPEEC-a preuzeli pri sklapanju izvornog Mandata.

               Predviđenim aktom ne dopunjuje se niti mijenja institucionalni okvir Sporazuma; institucionalni okvir uspostavljen Mandatom ne mijenja se.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se na promicanje energetske učinkovitosti u području energetike.

               Stoga je materijalnopravna osnova predložene odluke članak 194. stavak 2. UFEU-a. [Pokrate se u tekstu trebaju koristiti dosljedno]

               4.3.Zaključak

               Pravna osnova predložene odluke trebao bi biti članak 194. stavak 2. u vezi s člankom 218. stavkom 9. UFEU-a.

               2019/0110 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Međunarodnom partnerstvu za suradnju u području energetske učinkovitosti (IPEEC) u vezi s produljenjem Mandata IPEEC-a od 24. svibnja do 31. prosinca 2019.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 194. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Mandat Međunarodnog partnerstva za suradnju u području energetske učinkovitosti (IPEEC) („Sporazum”) započeo je 24. svibnja 2009., a Unija ga je sklopila Odlukom Vijeća 2009/954/EZ
                  4
               .

               (2)U skladu s točkom 7.1. Sporazuma članovi IPEEC-a mogu odlučiti produljiti Sporazum. Odbor za politiku, kao plenarno tijelo IPEEC-a sastavljeno od predstavnika visoke razine svih članova kojemu je povjerena zadaća upravljanja općim okvirom i politikama IPEEC-a, tijelo je u kojem članovi IPEEC-a mogu donijeti odluku o produljenju Sporazuma.

               (3)Članovi IPEEC-a, osim Unije, odobrili su produljenje Mandata IPEEC-a od 24. svibnja do 31. prosinca 2019. na sastanku Odbora za politiku 21. veljače 2019.

               (4)Primjereno je utvrditi stajalište o produljenju Mandata IPEEC-a koje treba zauzeti u ime Unije jer bi produljenje Mandata za nju bilo obvezujuće.

               (5)Članovi IPEEC-a razmatraju mogućnost objedinjavanja postojećih aktivnosti IPEEC-a i aktivnosti energetske učinkovitosti Međunarodne agencije za energiju (IEA) u okviru Centra za energetsku učinkovitost radi postizanja sinergija u tom području. Kratkoročnim se produljenjem Mandata IPEEC-a kao privremenim rješenjem želi pružiti potrebno vrijeme da se uspostavi Centar za energetsku učinkovitost te da se istodobno aktivnosti IPEEC-a nastave i bez prekida prenesu na taj novi Centar.

               (6)U operativnom smislu, produljenjem do 31. prosinca 2019. uzimaju se u obzir nastavak programa rada IPEEC-a i pružanje osnovnih usluga članovima IPEEC-a. To uključuje rad u području energetske učinkovitosti u okviru skupine G20, koji će ove godine uključivati događanja predviđena nakon završetka tekućeg Mandata IPEEC-a 24. svibnja 2019. Razmatra se i dostupnost sredstava za aktivnosti tijekom produljenja jer Tajništvo IPEEC-a trenutačno prima doprinose za cijelu kalendarsku godinu 2019., a aktivnosti, preostalo osoblje i eventualni preostali resursi mogli bi se prenijeti na Centar.

               (7)Stoga je važno kratkoročno produljiti Mandat IPEEC-a kako bi se izbjegao nagli prestanak aktivnosti IPEEC-a 24. svibnja 2019. U skladu s točkom 3.4. Mandata IPEEC-a konačnu odluku o produljenju konsenzusom donose članovi IPEEC-a; Odbor za politiku se po tom pitanju sastao 21. veljače 2019., a sada se očekuje odluka Vijeća,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije je sljedeće:

               (1)odobrava se produljenje Mandata IPEEC-a od 24. svibnja do 31. prosinca 2019.;

               (2)izražava se suglasnost s odlukom Upravnog odbora Međunarodne agencije za energiju (IEA) da IEA do 31. prosinca 2019. nastavi biti domaćin Tajništvu IPEEC-a na temelju Memoranduma o osnivanju Tajništva IPEEC-a pri IEA-i;

               (3)podržava se neometana administrativna transformacija IPEEC-a u Centar za energetsku učinkovitost, posebno u vezi s prijenosom radnih skupina, sredstava i osoblja Tajništva IPEEC-a.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća 2009/954/EZ od 30. studenoga 2009. o potpisivanju i sklapanju, od strane Europske zajednice, „Mandata Međunarodnog partnerstva za suradnju u području energetske učinkovitosti” (IPEEC) i „Memoranduma o osnivanju Tajništva Međunarodnog partnerstva za suradnju u području energetske učinkovitosti pri Međunarodnoj agenciji za energiju” (SL L 330, 16.12.2009., str. 37.).

                     (2)

                        Odluka Vijeća 2009/954/EZ od 30. studenoga 2009. (SL L 330, 16.12.2009., str. 37.–47.)

                     (3)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (4)

                        Odluka Vijeća 2009/954/EZ od 30. studenoga 2009. o potpisivanju i sklapanju, od strane Europske zajednice, „Mandata Međunarodnog partnerstva za suradnju u području energetske učinkovitosti” (IPEEC) i „Memoranduma o osnivanju Tajništva Međunarodnog partnerstva za suradnju u području energetske učinkovitosti pri Međunarodnoj agenciji za energiju” (SL L 330, 16.12.2009., str. 37.).